Ερρίκος Χάουαρντ (μέλος του Κοινοβουλίου για το Πένριθ)

Ο Ερρρίκος «Χάρυ» Κάρολος Χάουαρντ, Ειρηνοδίκης, Υπολοχαγός-Διοικητής, αγγλ.: Henry "Harry" Charles Howard, JP, DL (17 Σεπτεμβρίου 1850 – 4 Αυγούστου 1914) ήταν Άγγλος φιλελεύθερος πολιτικός και γαιοκτήμονας στην Κάμπρια, όπου διέμενε στο Κάστρο Γκρέιστοουκ.  Ήταν μέλος των Χάουαρντ του Γκρέιστοουκ, ενός προτεσταντικού κλάδου της αριστοκρατικής Οικογένειας Χάουαρντ. 

 Πρώιμη ζωή 
Ο Χάουαρντ γεννήθηκε το 1850 στο Κάστρο Γκρέιστοουκ, ως ο μεγαλύτερος γιος του πολιτικού Ερρίκου Χάουαρντ του Γκρέυστοουκ (1802–1875), γιου του λόρδου Ερρίκου Χάουαρντ-Μολινέ-Χάουαρντ (νεότερου αδελφού του Βερνάρδου Χάουαρντ 12ου δούκα του Νόρφολκ). Η μητέρα του ήταν η Σάρλοτ Καρολίνα Τζορτζίνα Λονγκ, κόρη του Ερρίκου Λόους Λονγκ και της λαίδης Αικατερίνης Γουόλπολ (κόρης του 2ου κόμη του Όρφορντ). 

Ήταν μέλος της εξέχουσας Οικογένειας Χάουαρντ με επικεφαλής τον δούκα του Νόρφολκ, αλλά ανήκε σε έναν προτεσταντικό κλάδο: ο παππούς του Ερρίκος Χ.Μ.Χ. ήταν 3ος εξάδελφος του Καρόλου 11ου δούκα του Νόρφολκ που είχε ασπαστεί τον Αγγλικανισμό το 1780. 

Νεότεροι αδελφοί του ήταν: ο σερ Στάφορντ, ο Ροβέρτος Μόουμπρεϋ και ο Εσμέ 1ος βαρόνος Χάουαρντ του Πένριθ. 

Το κάστρο Γκρέιστοουκ καταστράφηκε σε μεγάλο βαθμό από πυρκαγιά το 1868, και στη συνέχεια ξανακτίστηκε από τον πατέρα του. Μετά το τέλος του πατέρα του το 1875, τον διαδέχθηκε στα κτήματά του στο Κάμπερλαντ και στο Κάστρο Θόρνμπεριυ στο Γκλόστερσιρ. 

Σπούδασε στη Σχολή Χάουαρντ και το Κολέγιο Τρίνιτυ της Οξφόρδης (BA, 1874). 

 Σταδιοδρομία και δημόσια ζωή 
Ο Χάουαρντ εισήλθε στο Κοινοβούλιο για το Πένριθ τον Δεκέμβριο του 1885. Αρχικά Φιλελεύθερος, διαφώνησε με την υποστήριξη του Γουίλιαμ Έουαρτ Γκλάντστοουν στην Ιρλανδική Αυτοδιοίκηση, και εντάχθηκε στους Φιλελεύθερους Ενωτικούς για να ψηφίσουν κατά της. Διατήρησε την έδρα μόνο μέχρι τον Ιούλιο του επόμενου έτους, όταν ηττήθηκε από τον Συντηρητικό Τζέιμς Λόουθερ. 

Άφησε την ενεργό πολιτική για να εργαστεί δημόσια στο Κάμπερλαντ, αν και διατήρησε τη σχέση του με τον Φιλελεύθερο Σύνδεσμο Μιντ-Κάμπερλαντ. 

Το 1891 εξελέγη πρόεδρος του Συμβουλίου της Κομητείας του Κάμπερλαντ, θέση που διατήρησε μέχρι το τέλος του. Διετέλεσε επίσης Ειρηνοδίκης  (JP) για 38 χρόνια. Διετέλεσε Υπολοχαγός-Υποδιοικητής (DL) τόσο για το Κάμπερλαντ όσο και για το Γουέστμορλαντ, και υπηρέτησε ως υψηλός σερίφης του Κάμπερλαντ. 

Για πολλά χρόνια ασχολήθηκε με τον σιδηρόδρομο Κόκερμαουθ, Kέσγουικ και Πένριθ, υπηρετώντας ως διευθυντής, αντιπρόεδρος και πρόεδρος. Τον Μάιο του 1907 εντάχθηκε στο διοικητικό συμβούλιο της Whitehaven Joint Stock Banking Co. (η οποία αργότερα ενσωματώθηκε στην Parr's Bank και στη συνέχεια στον όμιλο NatWest). 

Ως σημαντικός γαιοκτήμονας, ο Χάουαρντ ασχολήθηκε ενεργά με την τοπική γεωργία, υπηρετώντας ως πρόεδρος του Αγροτικού Συλλόγου του Πένριθ και της Αγροτικής Εταιρείας του Πένριθ. 

Ήτανλοχαγός και επίτιμος ταγματάρχης των Γιόμανρυ Γουέστμορλαντ και Κάμπερλαντ.

 Οικογένεια 
Ο Χάουαρντ νυμφεύτηκε τη λαίδη Μέιμπελ Χάριετ ΜακΝτόνελ, 2η κόρη του Μαρκ ΜακΝτόνελ 5ου κόμη του Άντριμ, το 1878. Απέκτησαν δύο παιδιά: 
 Ιωάννα Μέιμπελ (11 Οκτωβρίου 1879 – 13 Δεκεμβρίου 1963), άγαμη.
 λοχαγός Βερνάρδος Ερρίκος Εσμέ Χάουαρντ, MC (15 Σεπτεμβρίου 1880 – 5 Οκτωβρίου 1949), νυμφεύτηκε την Γκλόρυ Έβελιν Ρόλο, εγγονή του Ιωάννη Ρόλο 10ου λόρδου Ρόλο.

Η λαίδη Μέιμπελ, η οποία διορίστηκε Ακόλουθος της Βρετανικής Αυτοκρατορίας (CBE) το 1920, απεβίωσε στις 31 Δεκεμβρίου 1942. 

 Το τέλος και η κληρονομιά 
Όταν ένα κρυολόγημα μετατράπηκε σε πνευμονία, ο Χάουαρντ απεβίωσε στις 4 Αυγούστου 1914, στο Κάστρο Γκρέιστοουκ, σε ηλικία 63 ετών. Την ίδια ημέρα, το Ηνωμένο Βασίλειο κήρυξε τον πόλεμο στη Γερμανία, εισερχόμενο επίσημα στον Α΄ Παγκόσμιο Πόλεμο. Απεβίωσε «ευτυχώς χωρίς να έχει συνειδητοποιήσει την τρομερή μάχη, στην οποία μόλις είχαν εισέλθει». 

Μετά το τέλος του Χάουαρντ, το Συμβούλιο της κομητείας Κάμπερλαντ οργάνωσε ένα ταμείο μνήμης, για να τιμήσει την προσφορά του στην κομητεία καθ' όλη τη διάρκεια της ζωής του. Η συνδρομή συγκέντρωσε 1.555 λίρες (ισοδύναμο με 157.000 λίρες του 2023), από τις οποίες 1.200 επενδύθηκαν στο Πολεμικό Δάνειο για να χρηματοδοτηθεί μία γεωργική υποτροφία στο Κολέγιο Νιούτον Ριγκ, το οποίο εκείνος είχε βοηθήσει στην ίδρυση του το 1896. 

Το υπόλοιπο ποσό χρησιμοποιήθηκε για τη χρηματοδότηση ενός πορτρέτου του Χάουαρντ για την κομητεία. Ο εξέχων αντιγραφέας DA Vere Smith ζωγράφισε το πορτρέτο με βάση ένα πρωτότυπο του σερ Τζορτζ Ρηντ (1902) στη συλλογή του Κάστρου Γκρέιστοουκ. Το νέο πορτρέτο αποκαλύφθηκε από τον λόρδο Μάνκαστερ, λόρδο Υπολοχαγό=Διοικητή του Κάμπερλαντ, τον Αύγουστο του 1915 στα Κορτς του Κάρλαϊλ, σε μία μεγάλη τελετή, στην οποία παρευρέθηκε ο Ιάκωβος Λόουθερ 1ος υποκόμης Όλσγουοτερ, Πρόεδρος της Βουλής των Κοινοτήτων, ο οποίος τον είχε εκτοπίσει στις εκλογές του 1886. 

Το πορτρέτο της Βέρε Σμιθ αποκτήθηκε το 2010 από το Κέντρο Αρχείων Κάμπρια στο Κάρλισλ.  Αποκαλύφθηκε ξανά δύο χρόνια αργότερα, σε μία τελετή προς τιμήν του Χάουαρντ στο Κολέγιο Nιούτον Ριγκ. 

 Αναφορές 

 Εξωτερικοί σύνδεσμοι 


Κατηγορία:Οικογένεια Χάουαρντ (αγγλική αριστοκρατία)